AARHUS: Festligt og fornøjeligt så det ud, da energidrikfirmaet Red Bull 20. august holdt sæbekasseløb i Botanisk Have. Publikum strømmede til, og der var trængsel ved den 13 meter høje rampe, der fungerede som startplatform for racerkørerne.

Men siden har det ikke været så fornøjeligt i den smukke park. En uge efter lå der stadig bunker af affald fra løbet på græsset. Og flere steder var græstæppet kørt i smadder af tunge maskiner.

Torsdag blev Aarhus Kommune så træt af Red Bulls forsikringer om, at firmaet ville sørge for oprydning og udbedring af skaderne, at kommunen hyrede en enterprenør til at udføre opgaven.

- Men det bliver på Red Bulls regning, siger Kim Gulvad Svendsen, der er chef for drift og vedligeholdelse i Aarhus Kommune.

Han har mistet tålmodigheden med Red Bull.

- Vi er godt sure, for at sige det rent ud, siger han.